NARIADENIE KOMISIE (ES) č. 511/2009
zo 16. júna 2009,
ktorým sa ustanovuje výnimka z nariadenia (ES) č. 793/2006, pokiaľ ide o uplatňovanie jeho článku 27 vo francúzskych zámorských departementoch Guadeloupe a Martinik v roku 2009
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 247/2006 z 30. januára 2006 o osobitných opatreniach v oblasti poľnohospodárstva v najvzdialenejších regiónoch Únie (1), a najmä na jeho článok 25 druhú zarážku,
keďže:
(1)
V článku 27 nariadenia Komisie (ES) č. 793/2006 z 12. apríla 2006, ktorým sa ustanovujú určité podrobné pravidlá uplatňovania nariadenia Rady (ES) č. 247/2006 o osobitných opatreniach v oblasti poľnohospodárstva v najvzdialenejších regiónoch Únie (2), sa ustanovuje uplatnenie znížení v prípade neskorého podania žiadosti o pomoc.
(2)
Od začiatku roku 2009 vo francúzskych zámorských departementoch Guadeloupe a Martinik prebiehal počas viacerých týždňov závažný sociálny konflikt, ktorý zamedzoval normálne fungovanie hospodárskych a administratívnych činností. Sprevádzalo ho predovšetkým prerušenie poštovej služby a veľké problémy s prepravou pre všetky hospodárske subjekty. Z toho dôvodu bolo pre miestne orgány veľmi problematické dostávať a evidovať dokumentáciu so žiadosťami o pomoc v súvislosti s opatreniami v prospech miestnej produkcie v rámci programu Francúzska schváleného v súlade s článkom 24 ods. 2 nariadenia (ES) č. 247/2006. Dôsledné rešpektovanie lehoty na predkladanie žiadostí, ktorá bola stanovená na 28. februára článkom 25 nariadenia (ES) č. 793/2006, sa teda v roku 2009 javí nezlučiteľné s narušeniami, ku ktorým v týchto dvoch departementoch došlo.
(3)
Táto situácia môže poškodiť právo poľnohospodárov týchto dvoch departementov dostať celý objem pomoci, na ktorú by inak mali nárok.
(4)
Z dôvodu týchto výnimočných okolností je v roku 2009 vhodné neuplatniť na žiadosti podané do 31. marca 2009 v departementoch Guadeloupe a Martinik ani zníženie o 1 % za každý pracovný deň, ani vylúčenie, ktoré sú ustanovené v článku 27 nariadenia (ES) č. 793/2006.
(5)
Toto odloženie nesmie mať vplyv na kontroly ustanovené v kapitole III hlavy III nariadenia (ES) č. 793/2006 ani na rešpektovanie lehoty na vyplatenie pomoci stanovenej článkom 29 uvedeného nariadenia na 30. jún.
(6)
Opatrenia ustanovené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
Na rok 2009 a odchylne od článku 27 nariadenia (ES) č. 793/2006 sa zníženie a vylúčenie ustanovené v uvedenom článku neuplatňujú na žiadosti o pomoc týkajúce sa opatrení v prospech miestnej produkcie, ktoré sa podali do 31. marca 2009 vo francúzskych zámorských departementoch Guadeloupe a Martinik.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. júna 2009